Broj: 711-I-1333-M-126/22-02-21

Zagreb, 09. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka Aleksandre Jozić- Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Gordane Lipšinić gradonačelnice Grada Ozlja do 03. lipnja 2022.** za davanjem mišljenja Povjerenstva, na 163. sjednici, održanoj 09. ožujka 2022.g., daje sljedeće

**MIŠLJENJE**

**Sukladno odredbama ZSSI-a, nema zapreke da trgovačko društvo A.C.M. Projektni biro d.o.o., u suvlasništvu supruga obveznice Gordane Lipšinić, gradonačelnice Grada** **Ozlja do 03. lipnja 2022., stupi s Gradom Ozljom u poslovni odnos izrade idejnog rješenja, odnosno arhitektonskog opisa i prikaza građevine u svrhu nadogradnje postojećeg objekta-vrtića.**

Obrazloženje

 U Povjerenstvu je 01. ožujka 2022. pod brojem 711-U-3348-M-126/22-01-2 zaprimljen zahtjev za mišljenjem obveznice Gordane Lipšinić gradonačelnice Grada Ozlja do 03. lipnja 2021. povodom kojeg se vodi predmet broj M-126/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog zakona te je stoga obveznica Gordana Lipšinić, gradonačelnica Grada Ozlja do 03. lipnja 2021., obvezna postupati sukladno odredbama ZSSI-a.

Člankom 8. stavkom 2. i stavkom 3. ZSSI-a, propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a ili drugog zabranjenog ili propisanog ponašanja predviđenog tim zakonom zatražiti mišljenje Povjerenstva, koje je potom dužno na zahtjev obveznika dati obrazloženo mišljenje najkasnije u roku od 15 dana od dana primitka zahtjeva obveznika.

U zahtjevu obveznica navodi da je obnašala dužnost gradonačelnice Grada Ozlja do lipnja 2021. godine te navodi da je Gradu Ozlju radi prijave na javni poziv potrebna hitna izrada idejnog rješenja za nadogradnju starog dijela vrtića, slijedom čega traži mišljenje Povjerenstva o postupanju u cilju izbjegavanja sukoba interesa u smislu članka 8. stavaka 3. i 4. članka ZSSI-a.

U zahtjevu za mišljenje obveznica obrazlaže da Grad Ozalj u postupku jednostavne nabave ima namjeru naručiti idejno rješenje, odnosno Arhitektonski opis i prikaz građevine u svrhu nadogradnje postojećeg objekta vrtića od trgovačkog društva A.C.M. Projektni biro d.o.o., budući da je navedeno trgovačko društvo autor projektnog rješenja postojećeg dječjeg vrtića te je logično da im se Grad obrati s upitom za projektno rješenje.

Obveznica također navodi da su navedeno mišljenje i izrada idejnog rješenja neophodni Gradu Ozlju kod prijave na Javni poziv: Izgradnja, dogradnja, rekonstrukcija i opremanje predškolskih ustanova sredstvima Nacionalnog plana oporavka i otpornosti 2021. -2026., jer bi se nadogradnjom postojećeg objekta povećao obuhvat djece koja sudjeluju u ranom i predškolskom obrazovanju.

S obzirom na činjenicu da je do 3. lipnja 2021. godine obavljala dužnost gradonačelnice Grada Ozlja, a trenutno je nezavisna članica Gradskog vijeća Grada Ozlja, potrebna joj je uputa o postupanju, odnosno mišljenje može li Grad Ozalj stupiti u poslovni odnos s navedenim trgovačkim društvom u kojem udjele u vlasništvu (temeljnom kapitalu) ima njen suprug.

Člankom 5. stavkom 1. točka 3. ZSSI-a propisano da je član obitelji obveznika, u smislu navedenog Zakona, bračni ili izvanbračni drug obveznika, životni partner ili neformalni životni partner, njegovi srodnici po krvi u uspravnoj lozi, braća i sestre obveznika te posvojitelj, odnosno posvojenik obveznika.

Člankom 21. stavkom 1. ZSSI-a propisano je da je, kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, obveznik dužan o tome pravodobno obavijestiti Povjerenstvo. Stavkom 2. istog članka propisano da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s tim Zakonom.

Nadalje, člankom 21. stavkom 4. ZSSI-a propisano je da je obveznik odnosno tijelo u kojem obveznik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz stavka 2. ovoga članka, dok sukladno stavku 5. Povjerenstvo posebnom odlukom, bez odgađanja, a najkasnije u roku od pet dana od dana dostave mišljenja iz stavka 2. toga članka, utvrđuje jesu li upute Povjerenstva iz stavka 2. provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Člankom 22. ZSSI-a propisano je trajanje obveza i ograničenja iz toga Zakona nakon prestanka dužnosti, te je stavkom 1. propisano da obveze koje za obveznika proizlaze iz članaka 7., 10., 11., 12. i 20. počinju na dan stupanja na dužnost i traju 12 mjeseci od dana prestanka obnašanja dužnosti.

Obveznica Gordana Lipšinić obnašala je dužnost gradonačelnice Grada Ozlja do 03. lipnja 2022., dok je trenutno nezavisna članica Gradskog vijeća Grada Ozlja.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 2. propisano je da ispunjenje obveze iz stavka 1. ovoga članka prati tijelo državne uprave nadležno za koordinaciju mjera za sprječavanje korupcije. Stavkom 3. predmetnog članka propisano je da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta. Stavkom 4. propisano je da popis udjela iz stavka 3. ovoga članka objavljuje se i redovito ažurira na mrežnim stranicama jedinice lokalne i područne (regionalne) samouprave.

Slijedom navedenog, članovi predstavničkog tijela jedinice lokalne i područne (regionalne) samouprave nisu obveznici ZSSI-a te se odredbe ZSSI-a osim odredbi iz članka 4. na njih ne primjenjuju, a niti njihovo postupanje može predstavljati povod za postupak u kojem bi Povjerenstvo utvrđivalo postojanje povrede toga Zakona.

S obzirom na navedeno Povjerenstvo ukazuje podnositeljici zahtjeva da navedeni etički kodeks može sadržavati odredbe o obvezi izuzimanja i deklariranja članova predstavničkog tijela u slučaju mogućeg sukoba interesa, kao i ograničenja postupanja vezano za stupanje u poslovne odnose trgovačkog društva u vlasništvu člana obitelji vijećnika s jedinicom lokalne i područne (samouprave) samouprave u kojoj isti obavlja dužnost vijećnika pro futuro, te da bi prema mišljenju Povjerenstva predmetnu situaciju trebalo razmotriti sa aspekta potencijalnog sukoba interesa i nastavno urediti način postupanja etičkim kodeksom.

Članak 21. ZSSI-a uređuje situaciju kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, ali istim nije propisano da bi se primjenjivao nakon što obveznik prestane obnašati dužnost u javnopravnom tijelu.

Također, člankom 22. kojim je uređeno trajanje obveza i ograničenja propisanih odredbama ZSSI-a nakon prestanka dužnosti nije predviđeno trajanje ograničenja iz članka 21. ZSSI-a nakon prestanka obnašanja dužnosti obveznika.

Slijedom navedenog, sukladno odredbama ZSSI-a nema zapreke da trgovačko društvo A.C.M. Projektni biro d.o.o. u suvlasništvu supruga obveznice Gordane Lipšinić, gradonačelnice Grada Ozlja do 03. lipnja 2022., stupi s Gradom Ozljom u poslovni odnos izrade idejnog rješenja, odnosno arhitektonskog opisa i prikaza građevine u svrhu nadogradnje postojećeg objekta-vrtića.

Slijedom svega navedenog, Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković , dipl.iur.

Dostaviti:

1. Obveznica Gordana Lipšinić, osobnom dostavom
2. Objava na internetskoj stranici Povjerenstva
3. Pismohrana